Liggaamsbouers blink nasionaal uit | News24
Liggaamsbouers blink nasionaal uit
EBENHEIZER NERO (derde plek, o.21, minder as 65 kg), Nicholas Makinam (tweede plek, o.21, meer as 65 kg), Bobby Sereo (eerste plek in gestremde afdeling) en Kenneth Markham (nasionale liggaamsbou-afrigter). Foto: Verskaf
LEDE van die Noord-Kaapse Natuurlike Liggaamsboufederasie het geskitter by die Suid-Afrikaanse Liggaamsboukampioenskap wat op 1 Oktober in Grahamstad gehou is.
'n Gestremde liggaamsbouer van die Noord-Kaap, Bobby Sereo, het as die Suid-Afrikaanse kampioen in die spesiale kategorie vir gestremde liggaamsbouers uitgetree.
Nicholas Makinana, 'n liggaamsbouer van Lime Acres wat deur die liggaamsbou-afrigter Kenneth "Titch" Markham afgerig word, het 'n tweede plek verwerf in die afdeling vir o.21-mans wat meer as 65 kg weeg.
Markham meen dat Makinana die potensiaal het om eendag 'n Suid-Afrikaanse kampioen te word en is daartoe verbind om Makinana te help om binne die volgende 12 maande hierdie doelwit te bereik.
Ebenhiezer Nero, 'n nuweling wat skaars 12 maande gelede by die Kimberley Gymnasium aangesluit het, het 'n derde plek behaal in die kategorie vir o.21-mans wat minder as 65 kg weeg.
Markham is ook gekies as die afrigter vir die Suid-Afrikaanse Natuurlike Liggaamsbou-span wat op 25 November aan die Union Internationale de Bodybuilding Naturel (UIBBN) se wêreldkampioenskap in België sal deelneem.
Die kompetisie vind op 25 November plaas.
Markham is die afrigter van Mathew Parker, die Suid-Afrikaanse o.19-liggaamsboukampioen wat die Diamantstad vir die Moederstad verruil het.
Die oud-Kimberliet sal ook die toer na België meemaak.
Volgens Markham is liggaamsbou die beste manier om die jeug te wys tot watter ongelooflike dinge die menslike liggaam in staat is en wys ook wat bereik kan word wanneer die liggaam en verstand saamgespan word en 'n gesonde lewensstyl gevolg word.
Markham is besig om gimnasiums in townships te vestig en om landelike gemeenskappe aan die sport voor te stel ten einde hul lewens te verbeter.